申伯見和佛跡巖詩再次前韻
作者：李綱
朝代：宋

paragraphs: 平生嗜讀書，毎傚錐刺股。
晚窺羲文心，射石遂飲羽。
子雲方草玄，白鳳夢中吐。
區區不自量，造化欲筆補。
當其得意時，如渇味湩乳。
誰爲摩天手，願借修月斧。
故人適我願，邂逅遇南土。
試將一隅授，笑喜屢作舞。
嗟予值時危，孱懦愧不武。
援世多掣肘，放足已折拇。
片雲空往來，豈解作霖雨。
逝將歸碧山，不復打這鼓。
一氣中夜存，天光發靈府。
參同有真契，神鼎轉龍虎。
丹成赫朝霞，魔事敢余侮。
世間成壞法，張弛猶弓弩。
乾坤如許大，方以一枰賭。
肉食謀自深，莧腹何足取。
既非公家用，且作猿鶴主。
相期巖穴中，蓻此方寸圃。